Stâpânită de trupele românești, Insula Cinghinarele, care domina pe Dunăre ieșirea estică a canalului Belene, oferea posibilitatea de control a libertății de mișcare a Flotilei austro-ungare de Dunăre în aval de baza de la Belene. La rândul său, situat pe Dunărea navigabilă, barajul de mine instalat de forțele române la nivelul insulei era apărat de artileria amică situată pe uscat, reprezentând cea mai eficientă dintre contramăsurile coordonate cu Manevra de la Flămânda, luate de "Serviciul Apărărilor sub Apă". Victoria forțelor militare ale Puterilor Centrale a dus la înlăturarea postului român de pe insulă și a barajului de mine aferent, la sfârșitul Operației de la Flămânda.